**FORMANDENS BERETNING --- sæson år 2020-2021**

Min beretning vil være en gennemgang af den forgangne sæson 2020 – 2021.

Beretningen handler om tiden fra sidste generalforsamling i februar 2020 og indtil nu ca. d. 15. maj 2021

Den omhandler foreningens hverdagsopgaver, udfordringer og oplevelser.

Sæsonen i AB Gymnastik går forskudt af regnskabsåret.   
(Gymnastik sæsonen går fra 1. sep. Til 1. april.)

Denne sæson bærer naturligt en del præg af Corona situationen i AB Gymnastik

**INDLEDNING**

Som indledning til min beretning vil jeg gerne beskrive AB Gymnastik´s vision og målsætning.

**VISION :**

Vi vil skabe optimale rammer, således at AB Gymnastik

* er et attraktivt sted at være for alle (trænere, hjælpetrænere, hjælpere, medlemmer og forældre til medlemmer).
* er den foretrukne gymnastikforening for beboerne i området.
* vælger fællesskab, udfordring og kvalitet i foreningslivet.
* **OVERORDNEDE MÅLSÆTNINGER :**at optimere de fysiske rammer og skabe mulighed for, at de indvendige rammer kan udfyldes med kvalitet og indhold.
* prioritere værdifulde indsatser og at skabe nye tiltag i foreningen i takt med udviklingen og medlemmernes behov.
* styrke og prioritere målgruppen børn og unge.
* skabe opmærksomhed omkring og synlighed af foreningen.
* øge antallet af aktive medlemmer og frivillige hjælpere.

Det er alle vigtige værdier og motivation i forhold til foreningens vision og målsætning. Det er i de kommende år vigtigt at holde fokus på fremtidige planer og tænke nyt, så vi hele tiden bevæger os fremad, og så også komme i mål med målsætningerne.

Derfor er det også vigtigt at blive ved med at skabe opmærksomhed omkring foreningen, og skabe endnu større aktivitet af folk og for folk i og rundt omkring foreningen. Vi har brug for mange hjælpere ”bobler”, som kan bidrage med rette kompetencer i forhold til forskellige opgavers omfang.

**Corona stoppede alt**

Selvfølgelig også i AB Gymnastik. Fire dage før vores opvisning d. 11. marts sidste år, lukkede regeringen alt ned, og hermed også vores absolut færdigt planlagte opvisningsweekend. Det var et hårdt slag, at vi kunne pakke alt ned. Jeg tror alle i bestyrelsen, træner og gymnaster havde en meget underlig weekend, når man havde sat sig op til den helt store opvisningsweekend.

Derefter var der ingen afslutning for træner og hjælpetrænere, og ingen sommergymnastik.

Alt stod stille indtil slutningen af april, hvor der blev åbnet op for, at vi måtte samles 10 personer udendørs.

Jumping Fitness var friske, og fik sat dette tilbud i gang. Et børnehold og to voksenhold. Jumping Fitness fortsatte hen over hele sommeren med de restriktioner der kom undervejs.

Queens trænede også udendørs undervejs, med de antal der var.

I løbet af efteråret er der kun blevet gennemført ganske få kurser i AB Gymnastik. Træner og hjælpetræner havde tilmeldt sig kurser i DGI for ca. 17.000 kr. Alle har selvfølgelig kurset til gode, og vi håber det lykkedes til næste sæson.

Inden sæsonen startede op i uge 36. besluttede bestyrelsen at vi skulle have en Coronaansvarlig, der havde styr og overblik på alle Corona restriktioner der ville komme undervejs.

Det viste sig at være en rigtig god beslutning. Anita påtog sig opgaven, og AB Gymnastik har aldrig været i tvivl om at vi alle, både forældre, medlemmer, trænere og hjælpetræner var og er i de tryggeste rammer. I perioder var der rigtig mange nye restriktioner fra den en uge til den anden, hvor der skulle informeres ud til hold og trænere. Anita har løftet opgaven til UG, kryds og bolle. En særlig tak skal lyde til Anita for dette store arbejde du har lagt i det.

Sådan kom vi igennem efteråret indtil samfundet blev lukket ned igen en uge før Jul.

Vores bestyrelsesmøder og gymnastikmøder har foregået via Teams, som bestyrelsen oplevede positivt med de reaktioner vi har fået.

**SÆSONEN 2020-2021**

Alderen i foreningen spænder helt nede fra 1 år, og op til 80 år. Det kræver selvfølgelig lidt at kunne håndtere alle aldersgrupper.   
Det er derfor også altafgørende for foreningen, at vi har nogle kompetente hjælpere. Denne sæson har vi haft 44 træner og hjælpetræner, og det har også i år stort set været uproblematisk at få frivillige.  
Årets indsatsområde har været SAMARBEJDE OG KOMMUNIKATION

Her skulle der have været fokus på Samarbejde og kommunikation for gymnaster og trænere. Disse tiltag skulle styrke samarbejdet og forbedre kommunikationen

i AB Gymnastik og højne kvaliteten af det frivillige arbejde i foreningen. Men pga. Corvid19 har der heller ikke været muligt, at fører de planlagte fokusområder ud i foreningen

Ved at vi prioriterer at have et årligt indsatsområde, og at vi har fokus på dette emne igennem året, betyder at bestyrelsen har en føling for at medlemmer, ledere og hjælpetræner føler sig godt tilpas.

Vores trænere og hjælpetrænere sørger vi for at pleje, så vi kan have dem i AB Gymnastik i rigtig mange år.

I den forbindelse vil jeg gerne takke MENY i Aarup for den sponsorstøtte fra Købmandsfonden FKI. Pengene til AB Gymnastik går til pleje af vores frivillige.

**”TILBAGE KIG I SÆSONEN”**

Sæsonen blev jo som sagt amputeret, da vi kom til Jul.

Men vi startede på helt normalt vis med restriktioner.

AB Gymnastik har haft 23 hold i denne sæson. Nogle hold har været gengangere, men også nye tiltag har der været.

Sidste sæson havde vi en udfordring på Puslingeholdet, hvor der deltog rigtig mange. Det har vi forsøgt at råde bod på i år. Holdet blev delt i to hold. Et hvor mor eller far måtte deltage, da det ikke er alle børn der er klar til at give slip i treårsalderen. Det andet hold var uden mor og far. det blev en succes, som bliver gentaget til næste sæson.

Jeg kan også nævne Trampolinspring for unge fra 7kl. til 18 år. Det foregik i hal 4, og efter en god gang opvarmning blev der sprunget på livet løs i trampoliner og springgrav. Gymnasterne udviklede sig, og tit blev der ringet med klokken.

Den sidste nyhed har været Floorball for mænd. Hver torsdag aften har hal 3 og hal 4 været fyldt op med det antal der var muligt, hvor de har spillet floorball, så sveden haglede. Et sundt break for vores mænd fra de hjemlige sysler.

Foråret 2021 i AB Gymnastik

Der har været stille i foreningen indtil vi måtte være 10 personer udendørs. Da startede Jumping Fitness op med tre hold. De havde masser af tøj på for at holde varmen, men det var dejligt at få sig rørt, og få noget frisk luft. Floorball startede også op på skolens multibane. Der blev indkøbt stave der kan bruges udendørs, og så var det bare i gang.

Efterfølgende da vi måtte starte indendørs op til og med 17 år, fulgte Jumping Kids og spring med. Alle nyder det, at man kan være sammen med Coronaafstand, og få sig rørt.

Seje Piger 1 mødes på græsset ved skolen hver tirsdag. Her deltager ca. 16 piger hver uge, hvor der bliver danset og leget. Tanja som har taget initiativet til dette, har selv stillet musikanlæg til rådighed. Og pigerne hygger sig. Tak for det Tanja.

Nu hvor vi må være 50 personer indendørs er yoga startet op. Der er mange led og muskler der trænger til at blive trukket ud.

Det er gratis at deltage på alle hold. 1. prioritet er de medlemmer der har betalt på holdet i vinter. Derefter er det medlemmer i AB Gymnastik, og til sidst, hvis der er plads, har personer der gerne vil prøve, som ikke er medlem, deltage på holdene.

Vi håber på denne måde at kompenserer for den manglende træning i vinter man har betalt for, men ikke har fået. Bestyrelsen havde faktisk gjort opmærksom på at man ikke fik pengene tilbage, men så har vi gjort det på denne måde på hold, hvor det var muligt.

Vi håber samtidig, at det giver flere medlemmer næste sæson

**Bestyrelses opgaver / en bedre forening :**

For at aflaste arbejdet i bestyrelsen opretter vi ”en boble” når der opstår ad hoc opgaver. Det betyder at ringene i vandet bliver større, og der er flere personer der løfter opgaverne.

**Følgende bobler er oprettet:**

**Gymnastikudvalg:**

Arbejder udelukkende med gymnastikholdene. Under dette udvalg ligger alt hvad der er knyttet sammen med gymnastikken. Det er sæsonplanlægning, kontakten til ledere, og hjælpetræner, og det store arbejde med at få fat i nye trænere og hjælpetræner. Det er dog et fælles ansvar fra alle i bestyrelsen.

**Økonomiudvalg:**

Økonomien i AB Gymnastik administreres i økonomiudvalget. Medlemmerne i udvalget har bemyndigelse til at beslutte indkøb m.m. I det hele taget har de ansvaret for at der er en sund økonomi i AB Gymnastik.

**Redskabsrum og redskaber.**

Et par stykker fra bestyrelsen sørger for at redskabsrummet lever op til vores standard, at der altid er ryddeligt og pænt. At de forskellige redskaber er nemme at få frem på de forskellige hold.

Denne sæson er der indkøbt en Ipad, som kan benyttes på holdene. Især Springholdene optager springene med forsinkelse, så gymnasten kan se det efterfølgende. Den bruges også ved indlæring af serier på rytmeholdene.

**DGI og lokalopvisning.**

I denne bobl bliver årets opvisningsweekend sat på skinner, så det er en stor oplevelse at komme til vores opvisning.

**Gymnastikskole 2020**

Blev desværre aflyst pga. Corona. Ligeså sker det samme i år. Vi håber, at den kommer i gang igen næste år, som er til stor glæde for børnene fra 5-10 år.

**Afslutningsarrangement for træner og hjælpetræner.**

Klatrepark i Stenstrup v. Svendborg blev også aflyst sidste forår. Det har vi stadig til gode.

Afslutning for denne sæson har jo også været amputeret, og nu håber vi, at vi får en god aften fredag d. 20. august. Her burde Corona ikke blande sig. Vi har ikke haft mulighed for at hygge og arrangerer noget sammen med alle frivillige i AB Gymnastik.

**Generalforsamling.**

I år måtte vi ikke holde familiegeneralforsamling, som vi ellers har haft i 3 år. Vi håber vi fremadrettet kan få det i gang igen.

**Anciennitetsliste**

Helle Petersen har styr på denne vigtige detalje. Alle frivillige er registreret. Tak for det Helle.

**Facebook og hjemmesiden**

Pia og Lisbeth i samarbejde med formanden sørger for at nyheder kommer hurtig frem.

**HAL 3 og hal 4**

Alt træning i denne sæson er foregået i hal 3 og 4, undtagen Yoga som foregår i Sundhedscenteret.

Medlemmer:

**Medlemsopgørelsen** pr. 31.12.16 = 259 gymnaster. + løbeklubben 53 medlemmer

**Medlemsopgørelsen** pr. 31.12.17 = 313 gymnaster + løbeklubben 52 medlemmer

**Medlemsopgørelsen** pr. 31.12.18 = 363 gymnaster + løbeklubben 47 medlemmer

**Medlemsopgørelsen** pr. 31.12.19

Betalende medlemmer (hver person er registreret ved hver betaling, som kan forekomme flere gange): 379 gymnaster – 0-24 år: 255 personer + løbeklubben 68 medlemmer.

Tilskudsberettigede medlemmer (registreret 1 gang på fødselsdag): 0-24 år: 179 personer, 25+ år: 70 personer – i alt 249 personer.

**Medlemsopgørelsen** pr. 31.12.20

Betalende medlemmer (hver person er registreret ved hver betaling, som kan forekomme flere gange): 312 gymnaster + løbeklubben 63 – (0-24 år 188 personer, 25år+ 124 personer).

Tilskudsberettigede medlemmer (registreret 1 gang på fødselsdag):305 personer – 0-24 år 217 personer, og 25år+ 88 personer.

Der har været registreret 305 gymnaster i 2020 svarende til en fremgang på18%, men disse har deltaget på færre hold. Svarende til en nedgang på 17 %.

**Sponsoraftale**

Sponsoraftalen mellem Aarup Boldklub og Energi Fyn har nu kørt i 8 år. Der gives et afkast 1 gang om året. Denne sponsoraftale er af den nemme karakter. Husstanden skal tilmelde sig Energi Fyn via hjemmesiden, som så giver et afkast for hver husstand en gang om året. Det bliver registreret i Aarup Boldklub. Derudover skal vi ikke gøre mere for at få et afkast. Afkastet fordeles via en fordelingsnøgle mellem fodbold, håndbold og gymnastik.

Der er også sponsoraftale mellem Aarup Boldklub og OK. Denne aftale giver også afkast 1 gang om året. Det fordeles også via en fordelingsnøgle imellem underafdelingerne.

**PR :**

AB Gymnastik vil gerne være synlig på så mange fronter som muligt. Vi har en aktiv hjemmeside, som opdateres med info og nyheder. Vi har også en facebook gruppe – AB Gymnastik – som flittigt bliver brugt og opdateret både med informationer og billeder. Så er der Aarup. DK som sender artikler direkte videre til Folkebladet. Folkebladet står også for annoncer og artikler.

Direkte henvendelse til vores medlemmer bruger vi mail via Conventus.

**Status for fremtiden i AB Gymnastik**

Pt er gymnastikudvalget i fuld gang med at planlægge næste sæson.

Der er igen flere nye tiltag, som skal med i programmet.

Julie Hvilshøj er i gang med uddannelsen som yoga instruktør. Det betyder, at den kommende sæson består af minimum to Yogahold. Et hold med Ida Marie, og et hold med Julie. Vi håber at det vil lette presset for Yoga, som er meget populært. Der har været ventelister de sidste to år. Men dejligt at det lykkedes med to hold nu.

Per Godballe har en masse gode ideer. AB Gymnastik følger op, og starter op med bordtennis i hal 3 og 4 næste sæson. Fritidscenteret har sagt ja til at vi må opbevarer de store borde der skal til. Vi håber at det lykkedes, og at vi får investeret med supplement fra fundsøgninger til bordene. Det er en sport alle kan deltage i, lige gyldig hvilken alder, og hvor skrap man er til at ramme bolden.

Samtidig vil jeg endnu en gang ønske Per tillykke da han blev kåret til Årets Fund i Aarup Boldklub.

Det er utrolig dejligt, at man kan være med til at udvikle AB Gymnastik med de interesser der kommer, og samtidig bevarer grundbegrebet i gymnastikken i foreningen. Vi er altid åbne for nye initiativer i foreningen.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Årsberetning for 2020 for løbeklubben v. Inge.

Inge kunne desværre ikke selv være her i dag. Hun er en del af det personale der sørger for at vi bliver vaccinereret hurtigst muligt

Under AB Gymnastik har løbeklubben nu kørt i 11 år. Løbeklubben er en selvstyrende gruppe.

Medlemstal sæson 2017/2018 = 52 medlemmer

Medlemstal sæson 2018/2019 = 47 medlemmer

Medlemstal sæson 2019/2020 = 68 medlemmer

Medlemstal sæson 2020/2021 = 63 medlemmer

Klubbens formål er at samle løbeinteresserede i Aarup og omegn til motion og kammeratligt samvær.

Alle er velkomne både børn og voksne og vi værdsætter sammenhold og socialt samvær.

Man laver nye tiltag for at kunne tiltrække nye løbere. Løbeklubben holder deres hjemmeside opdateret med træningsprogrammer, så alle har mulighed for at følge med. Regnskabet føres som en underafdeling i AB Gymnastiks regnskab.

Vi startede året med en nytårskur, den første søndag i januar

2020 blev et noget anderledes år end forventet. Trods det har vi løbet og fået gået ud fra det vi kunne og måtte.

Der var planlagt træning hver tirsdag kl 17.30 – torsdag kl. 18.00 og søndag kl. 10.00, med udgangspunkt fra Klubhuset.

Alle nye medlemmer får udleveret en refleksvest

**Hold**   
Gåhold,   
Løbeskole - løbe/gå hold   
Programmer 5 km 10 km – halvmarathon. Der bliver udarbejdet programmer 2 gange om året til alle løbeholdene.

I programmerne er der beskrevet hvor langt der løbes på alle hold, samt der er forskellige andre aktiviteter, som intervaltræning, bakkeløb, fitness, tempoløb, stjerneløb, coopertest.

Tovholder for alle hold, deltager hver torsdag. De øvrige dage løber man selv, eller sammen med de øvrige på det hold der passer en bedst. Tovholder til gåholdet er fast på tirsdag.

**Coronasituationen** i Løbeklubben   
Vi startede op som vi plejer med de forskellige hold I januar måned.   
I marts måned lukkede vi ned for alle løb og gå - aktiviteter.   
Men heldigvis kunne alle fortsætte med at løbe og gå hver for sig, således man holdt niveauet.

Senere begyndte vi at måtte lukke op for løbe og gå aktiviteter, men vi måtte kun mødes I hold af max 10 personer. Vi satte skilte op forskellige steder nær klubhuset hvor de enkelte hold skulle mødes. Når vi løb og gik skulle vi hele tiden være opmærksom på at vi havde afstand.    
I løbet af sommeren måtte vi mødes flere igen, men stadig med afstand og kun udendørs. 

Efter sommerferien var det det samme.

I efteråret og slutningen af året blev det hele igen lukket ned og man løb I endnu mindre grupper.

Der har ikke været social samvær og vi har ikke alle kunne mødes som vi plejede den sidste torsdag I måneden.

Ej heller kunne vi holde 10 års jubilæum, så vi har noget godt i vente.

Alt dette betød, at vi løbende skulle sende informationer ud. Vi skulle være opdateret på hvilke restriktioner og hvilke lempelser DGI sendte ud til os. Så vi på den måde kunne sikre at medlemmerne var opdateret.    
   
Vi nåede dog lidt fælles aktiviteter.- men dog med de restriktioner der var.

Ture Løbeklubben har været på:

Tur til Bogø

Sommertur til Enebærodde

Vintercup i samarbejde med de øvrige Vestfynske løbeklubber, dog nåede vi kun Assens og her i Årup. Dette skulle også arrangeres på en anden måde. Vi havde 2 startsteder. 1 på 5 km og 1 på 10 km.

Medarrangør på Julemærkemarchen i december. Der blev gået og løbet hver for sig.

Medarrangør og deltaget i We walk i uge 39. Et samarbejde med DGI.

Alle arrangementer foregik med de restriktioner der var

Der blev også løbet nogle virtuelle løb.

**Kommunikation til medlemmer;**

Vi har mail på alle vores medlemmer, så vi på den måde kan sende informationer udog sende de beskeder der skal ud. Ligeledes bruger vi Facebook til både informationer og PR.

**Ny fra Aktivitetsgruppen**

I slutningen af året besluttede aktivitetsgruppen i Løbeklubben at vi gerne ville være en selvstændig klub, dog stadig under Aarup Boldklub

Vi havde planlagt stiftende generalforsamling flere gange – men p.g.a. restriktionerne besluttede vi at flytte datoen, som er i morgen d. 27. maj

Vi håber at vi kan fastholde medlemmerne så vi kan bibeholde det antal medlemmer vi har nu.

Til sidst tak til alle løberne for deres altid gode humør og opbakning til diverse arrangementer.

Tak til alle tovholderne og de øvrige I aktivitetsgruppen.   
Tak for alle der hjælper til i forbindelse med vores løbearrangementer.

Trods megen frustration I forbindelse med covid-19 har det været et spændende at være en del af og få det til at fungere.

**AFSLUTNING**

Jeg vil slutte min beretning. Den sidste fra min side. Derfor vil jeg gerne takke jer alle … ledere, hjælpetræner, bestyrelse, suppleanter, kasserer, dirigent, alle frivillige i vores bobler, og alle jer frivillige der springer til, når det brænder på. Tak til gymnaster og forældre – alle medlemmer

En speciel tak til Aarup Fritidscenter og Cafe Aftersport for godt samarbejde i det forgangne år.

Tak for et SUPER godt samarbejde i året der er gået, og min tid som formand.

Jeg ønsker det bedste for fremtiden for AB Gymnastik.

En stor tak til forsamlingen for god ro og orden.

Med disse ord vil jeg overgive beretningen til generalforsamlingen til debat og godkendelse.

Aarup d.26. maj 2021

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Britta Bang / Formand Hans Petersen / Dirigent